Το ***Corsaro*** ήταν ένα από τα δεκαεννέα αντιτορπιλικά κλάσης *Soldati* που ναυπηγήθηκαν για το Ιταλικό Βασιλικό Ναυτικό (*Regia Marina*) τις δεκαετίες του 1930 και του 1940. Ολοκληρώθηκε το 1942 και είχε πολεμική δράση κατά τον Β΄ Παγκόσμιο Πόλεμο. Προσέκρουσε σε νάρκη το 1943 και βυθίστηκε.

Περιγραφή
---------

Κύριο λήμμα: Αντιτορπιλικό κλάσης Soldati
Τα αντιτορπιλικά κλάσης *Soldati* ήταν ελαφρώς βελτιωμένες εκδοχές της προηγούμενης κλάσης *Oriani*. Είχαν ολικό μήκος 106,7 m. Το πλάτος τους ήταν 10,15 m και το μέσο βύθισμά τους έφτανε τα 3,15 m, ενώ με πλήρες φορτίο ανέρχονταν σε 4,3 m. Τα *Soldati* είχαν εκτόπισμα 1830-1850 t (1800-1820 LT) με κανονικό φορτίο και 2450-2550 t (2410-2510 LT) με πλήρες. Το πλήρωμα κατά τη διάρκεια του πολέμου ανερχόταν σε 206 αξιωματικούς υπαξιωματικούς και ναύτες.

Σχεδιασμένα για μέγιστη ισχύ 48000 shp και ταχύτητα 34-35 kn σε επιχειρησιακές συνθήκες, τα πλοία της κλάσης αυτής έφτασαν σε ταχύτητες 39-40 kn κατά τη διάρκεια των θαλάσσιων δοκιμών τους, όντας όμως ελαφρώς φορτωμένα. Είχαν ακτίνα δράσης 2340 ναυτικών μιλίων με ταχύτητα πλεύσης 14 kn και 682 ναυτικών μιλίων με ταχύτητα 34 kn.

Ο κύριος οπλισμός αποτελούνταν από τέσσερα πυροβόλα των 120 mm εγκατεστημένα σε ζεύγη σε δύο πυργίσκους, έναν στην πλώρη μπροστά από την υπερκατασκευή, καθώς και έναν ακόμη στην πρύμνη. Υπήρχε επίσης ένα πυροβόλο των 120 mm που μπορούσε να βάλει βλήματα φωτισμού/κατάδειξης στόχων. Αντιαεροπορική προστασία παρείχαν οκτώ πυροβόλα των 20 mm, ενώ ο οπλισμός συμπληρώνονταν από δύο τρίδυμους τορπιλοσωλήνες των 533 mm εγκατεστημένους στο μέσον του πλοίου. Παρόλο που δεν ήταν εφοδιασμένα με σύστημα σόναρ για ανθυποβρυχιακό πόλεμο, τα πλοία της κλάσης αυτής διέθεταν ζεύγος εκτοξευτών βομβών βυθού. Μπορούσαν επίσης να μεταφέρουν έως και 48 νάρκες.

Επιχειρησιακή ιστορία
---------------------

Το *Corsaro* ναυπηγήθηκε στις εγκαταστάσεις της O.T.O. στο Λιβόρνο. Οι εργασίες άρχισαν στις 23 Ιανουαρίου 1941, η καθέλκυσή του έλαβε χώρα στις 16 Νοεμβρίου 1941 και παραδόθηκε στις 16 Μαΐου του επόμενου έτους. Κατά τη διάρκεια της σύντομης επιχειρησιακής του ζωής συμμετείχε σε αποστολές συνοδείας νηοπομπών με προορισμό τη Λιβύη και την Τυνησία.

Μεταξύ 3 και 5 Αυγούστου 1942 συνόδευσε μαζί με τα αντιτορπιλικά *Freccia*, *Legionario*, *Folgore*, *Grecale* και *Turbine*, καθώς και τα τορπιλοβόλα *Partenope* και *Calliope* νηοπομπή αποτελούμενη από το πλοίο *Ankara*, που κατευθύνονταν προς το Τομπρούκ, καθώς και τα *Nino Bixio* και *Sestriere* με προορισμό τη Βεγγάζη. Τα πλοία έφθασαν στον προορισμό τους παρά τις πολυάριθμες αεροπορικές επιθέσεις, μεταξύ των οποίων σημειώθηκε και η πρώτη αμερικανικών αεροσκαφών εναντίον ιταλικών μονάδων.

Στις 9 Ιανουαρίου 1943 συνόδευσε μαζί με το *Maestrale* το πλοίο *Ines Corrado* που απέπλευσε από τη Νάπολη με προορισμό τη Μπιζέρτα. Το βράδυ εκείνης της ημέρας, το *Maestrale* προσέκρουσε σε νάρκη που είχε ποντίσει η βρετανική ναρκοθέτιδα HMS *Abdiel*, χωρίς όμως να είναι σαφές εκείνη τη στιγμή αν η έκρηξη που επακολούθησε οφείλονταν σε νάρκη ή τορπιλισμό. Το *Corsaro* έσπευσε προς διάσωση του χτυπημένου αντιτορπιλικού όμως προσέκρουσε και το ίδιο σε νάρκη που ανατίναξε την πρύμνη του και λίγο αργότερα σε δεύτερη νάρκη που του έδωσε τη χαριστική βολή, καθώς έσπασε στα δύο και βυθίστηκε ταχύτατα στα ανοικτά της Μπιζέρτας. Χάθηκαν 187 μέλη του πληρώματος κατά τη βύθιση του αντιτορπιλικού. Οι ναυαγοί, συμπεριλαμβανομένου και του κυβερνήτη Φερούτσιο Φερρίνι (Ferruccio Ferrini) κατάφεραν να φθάσουν έπειτα από εικοσιτέσσερις ώρες περίπου στο ακρωτήριο Μπον όπου πέρασαν τη νύχτα σε έναν αχυρώνα, για να μεταφερθούν την επομένη στην Ιταλία από διασωστικό υδροπλάνο.

Παραπομπές
----------

1. ↑  Brescia, p. 127
2. 1 2 3  Roberts, p. 300
3. ↑  Whitley, p. 169
4. 1 2 3  Brescia, p. 128
5. ↑  Fraccaroli, p. 55
6. 1 2  Whitley 1988, p. 171.
7. ↑  Giorgerini, p. 527.
8. 1 2 3  Rocca, p. 272.
9. 1 2  «Cacciatorpediniere Corsaro».
10. 1 2 3  Cocchia, p. 355.
11. ↑  «Minelaying and minesweeping in World War 2».
12. ↑  Aldo Cocchia riporta però, in *Convogli*, una versione diversa: su ordine del comandante del *Maestrale*, il *Corsaro* sarebbe proseguito insieme alla *Roselli* prima di saltare sulle mine
13. ↑  «Le Operazioni Navali nel Mediterraneo». Αρχειοθετήθηκε από το πρωτότυπο στις 18 Ιουλίου 2003.

Βιβλιογραφία
------------

* Brescia, Maurizio (2012). *Mussolini's Navy: A Reference Guide to the Regina Marina 1930–45*. Annapolis, Maryland: Naval Institute Press. ISBN 978-1-59114-544-8.
* Fraccaroli, Aldo (1968). *Italian Warships of World War II*. Shepperton, UK: Ian Allan. ISBN 0-7110-0002-6.
* Roberts, John (1980). «Italy». Στο: Chesneau, Roger. *Conway's All the World's Fighting Ships 1922–1946*. New York: Mayflower Books. σελίδες 280–317. ISBN 0-8317-0303-2.
* Rohwer, Jürgen (2005). *Chronology of the War at Sea 1939–1945: The Naval History of World War Two* (Third Revised έκδοση). Annapolis, Maryland: Naval Institute Press. ISBN 1-59114-119-2.
* Whitley, M. J. (1988). *Destroyers of World War 2: An International Encyclopedia*. Annapolis, Maryland: Naval Institute Press. ISBN 1-85409-521-8.

  


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Αντιτορπιλικά κλάσης *Soldati* |
| --- |
|  |
| Ιταλικό Βασιλικό Ναυτικό(*Regia Marina*) | 

|  |  |
| --- | --- |
| 1η Ομάδα | 
* *Aviere*
* *Camicia Nera* (αργότερα μετονομάστηκε σε *Artigliere*)
* *Artigliere*
* *Geniere*
* *Carabiniere*
* *Fuciliere*
* *Granatiere*
* *Corazziere*
* *Lanciere*
* *Bersagliere*
* *Alpino*
* *Ascari*
 |
|  |
| 2η Ομάδα | 
* *Bombardiere*
* *Carrista*
* *Corsaro*
* *Legionario*
* *Mitragliere*
* *Squadrista* / *Corsaro*
* *Velite*
 |

 |
|  |
| Ιταλικό Πολεμικό Ναυτικό(*Marina Militare*) | 
* *Granatiere*
* *Carabiniere*
 |
|  |
| Γαλλικό Πολεμικό Ναυτικό(*Marine nationale*) | 
* *Duchaffault* (πρώην *Legionario*)
* *Jurien de la Gravière* (πρώην *Mitragliere*)
* *Duperré* (πρώην *Velite*)
 |
|  |
| *Kriegsmarine* | 
* TA33 (πρώην *Corsaro*)
* TA34 (πρώην *Carrista*)
 |
|  |
| Σοβιετικό Πολεμικό Ναυτικό | 
* *Lovky* (πρώην *Artigliere*)
* *Lyogky* (πρώην *Fuciliere*)
 |
|  |
| 
* Κατηγορία Κατηγορία
* Commons page Κοινά
 |

 |

|  |  |
| --- | --- |
| 

|  |
| --- |
| * Πύλη:Πόλεμος
* Πύλη:Δεύτερος Παγκόσμιος Πόλεμος
 |

 |